Kommissionens beslutning

af 19. marts 2003

om beskyttelsesforanstaltninger mod aviær influenza i Nederlandene

(meddelt under nummer K(2003) 889)

(Kun den nederlandske udgave er autentisk)

(EØS-relevant tekst)

(2003/191/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, og

ud fra følgende betragtninger:

(1) Siden den 28. februar 2003 har Nederlandene anmeldt flere udbrud af højpatogen aviær influenza.

(2) Flere fjerkræflokke i et område kaldet "Gelderse Vallei" er blevet inficeret med aviær influenza undertype H7N7.

(3) Aviær influenza er en meget smitsom fjerkræsygdom, som kan udgøre en alvorlig trussel for fjerkræindustrien.

(4) I betragtning af den høje dødelighed og infektionens hastige spredning traf de nederlandske myndigheder straks de foranstaltninger, der er fastsat i Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(3), ændret ved akten vedrørende Østrigs, Finlands og Sveriges tiltrædelse, inden sygdommen blev officielt bekræftet.

(5) Ved Rådets direktiv 92/40/EØF fastsættes de bekæmpelsesforanstaltninger, der mindst skal anvendes ved udbrud af aviær influenza. Medlemsstaterne kan træffe strengere foranstaltninger på det område, der er omfattet af dette direktiv, hvis det findes nødvendigt og hensigtsmæssigt for at bringe sygdommen under kontrol, under hensyntagen til de fremherskende epidemiologiske, opdrætsmæssige, kommercielle og sociale vilkår.

(6) Desuden blev al flytning af levende fjerkræ inden for Nederlandene og afsendelse heraf til andre medlemsstater forbudt.

(7) De samme forbud bør gælde for udførsler til tredjelande for at beskytte deres sundhedsstatus og forhindre, at sådanne sendinger sendes tilbage til en anden medlemsstat.

(8) For at sikre klare og gennemskuelige bestemmelser vedtog Kommissionen efter høring af de nederlandske myndigheder beslutning 2003/153/EF af 3. marts 2003 om beskyttelsesforanstaltninger som følge af kraftig mistanke om aviær influenza i Nederlandene(4), ændret ved beslutning 2003/156/EF(5), hvori de af Nederlandene trufne foranstaltninger skærpes og der fastsættes særlige undtagelser for flytning af slagtefjerkræ og daggamle kyllinger inden for Nederlandene.

(9) Ved Kommissionens beslutning 2003/156/EF, 2003/172/EF(6) og 2003/186/EF(7) blev foranstaltningerne i henhold til beslutning 2003/153/EF forlænget på baggrund af sygdommens udvikling.

(10) De epidemiologiske oplysninger, der foreligger på nuværende tidspunkt, og de første resultater af det overvågningsprogram, som gennemføres i hele Nederlandene, tyder på, at der kun er ringe sandsynlighed for, at det højpatogene virus, som fremkalder aviær influenza, cirkulerer uden for "Gelderse Vallei".

(11) På baggrund af sygdommens udvikling bør foranstaltningerne i henhold til beslutning 2003/172/EF forlænges yderligere. Der bør dog også fastsættes en undtagelse, når det gælder flytning af rugeæg inden for Nederlandene fra områder uden for overvågningszonerne.

(12) Desuden har Nederlandene bekræftet, at der kan tillades flytning af udsætterhøns til omgående slagtning og hønniker inden for Nederlandene fra områder uden for overvågningszonerne.

(13) De øvrige medlemsstater har allerede tilpasset deres handelsforanstaltninger, og de holdes tilstrækkeligt underrettet af Kommissionen, navnlig inden for rammerne af Den Stående Komité for Fødevarekæden og Dyresundhed, om den periode, der er passende for gennemførelsen af disse foranstaltninger.

(14) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Uden at de foranstaltninger, som Nederlandene har truffet i overvågningszonerne i henhold til Rådets direktiv 92/40/EØF, derved tilsidesættes, sørger de nederlandske veterinærmyndigheder for:

a) at der ikke afsendes levende fjerkræ og rugeæg fra Nederlandene til andre medlemsstater og til tredjelande

b) at der ikke transporteres levende fjerkræ og rugeæg inden for Nederlandene.

2. Uanset stk. 1, litra b), kan de ansvarlige veterinærmyndigheder, som træffer alle de fornødne biosikkerhedsforanstaltninger for at undgå spredning af aviær influenza, tillade transport fra områder uden for overvågningszonerne af:

a) fjerkræ til omgående slagtning, herunder udsætterhøns, til et slagteri, som er udpeget af den ansvarlige veterinærmyndighed

b) daggamle kyllinger og hønniker til en bedrift under officiel kontrol

c) rugeæg til et rugeri under officiel kontrol.

Artikel 2

Denne beslutning gælder fra den 21. marts 2003 til den 27. marts 2003 kl. 24.00.

Artikel 3

Denne beslutning er rettet til Nederlandene.

Udfærdiget i Bruxelles, den 19. marts 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 167 af 22.6.1992, s. 1.

(4) EUT L 59 af 4.3.2003, s. 32.

(5) EUT L 64 af 7.3.2003, s. 36.

(6) EUT L 69 af 13.3.2003, s. 27.

(7) EUT L 71 af 15.3.2003, s. 30.